Søren Virenfeldt, manden bag opholdsstedet Solhaven i Farsø, blev selv og sammen med 11 ansatte anklaget - og pure frifundet - for magtmisbrug, men sagen har sat dybe spor.

For nylig bragte vi her på TV2 Nord en artikel, hvor overskriften lød: ”Søren fra Solhaven takker af.” For det er svært at sige det ene uden det andet. Det socialpædagogiske opholdssted Solhaven i Farsø blev på mange måder synonymt med forstanderen, Søren Virenfeldt. Som mange sikkert husker, gik Solhaven konkurs, da Søren Virenfeldt og 11 kolleger blev tiltalt og frifundet for over 70 anklagepunkter om vold og overgreb mod nogle af de unge, som enten boede eller havde boet på en af opholdsstedets matrikler. Den spektakulære sag tog sin begyndelse med en DR-dokumentar, som udløste en kommunal politianmeldelse af Solhaven. Men i løbet af i alt 56 retsmøder smuldrede sagen totalt og den 28. januar 2015 lød dommerens afgørelse ved byretten i Aalborg, at alle tiltalte blev pure frifundet . En dag, som stadig står mejslet i Søren Virenfeldts hukommelse. - Det står lysende klart! Det er en rigtig god dag at tænke på, husker Søren Virenfeldt, der i denne uge gæster magasinet ”Indblik.” - Det, som bar os igennem hele sagen, var jo at vi vidste, vi havde gjort tingene ordentligt. Vi vidste, at de uhyrligheder, vi var tiltalt for, ikke var korrekte, fortæller han. Men selvom Søren Virenfeldt og hans 11 kolleger blev renset for enhver mistanke, var skaden sket for Solhaven, der endte med at gå konkurs . - Det var en hård omgang at komme igennem og det er især træls, at Solhaven ikke eksisterer mere, for den har jo givet en hel masse unge mennesker en helt ny start på livet, siger han. Et mørkt kapitel i karrieren For DR-dokumentaren, som udløste hele sagen imod de ansatte ved Solhaven, fik Søren Virenfeldt sidenhen en undskyldning fra DRs daværende nyhedsdirektør, Ulrik Haagerup. Det er derfor et arbejdsliv, hvor især ét mørkt kapitel stadig runger i baghovedet, som Søren Virenfeldt pr. 1. april sætter punktum for, når han officielt får titel af pensionist. - Det er jo lidt anderledes at se på, at det man har været med til at bygge op, er blevet overdraget til nogle andre, fortæller han. Efter Solhaven var Søren Virenfeldt nemlig med til at stable et nyt socialpædagogisk tilbud på benene ved navn ”På tværs,” som ifølge ham efterhånden er vokset til at blive endnu større end Solhaven, der i sin storhedstid var en koncern, som omsatte for et trecifret millionbeløb om året. Helt overladt til fremmede er ”På tværs” ikke blevet. For virksomheden er i dag blandt andet ejet af Søren Virenfeldts børn. Hele fortællingen om ”Søren fra Solhaven” kan du få i denne uges udgave af ”Indblik.” Magasinet kan du se mandag aften klokken 19.50 – eller allerede nu i playeren. Programmet er også tilgængeligt som podcast.